[{"text_idx": "#000004", "text": "Cafodd ymwelwyr gyfle i weld y copi trawiadol 6 troedfedd o faint o Gadair Ddu wreiddiol Hedd Wyn a gre\u0308wyd gan ddefnyddio\u2019r dechnoleg argraffu 3D ddiweddaraf yng Nghymru. Cafodd y copi ei ddadorchuddio gan Carwyn Jones AC, Prif Weinidog Cymru, yn y Senedd yng Nghaerdydd ar 13 Ionawr 2015. Cre\u0308wyd y gadair mewn partneriaeth a\u0302 Llywodraeth Cymru, Awdurdod Parc Cenedlaethol Eryri, Prifysgol Caerdydd ac Amgueddfa Cymru. Dyfarnwyd y gadair i Hedd Wyn am ei awdl Yr Arwr yn Eisteddfod Genedlaethol Penbedw yn 1917, chwe wythnos ar o\u0302l iddo gael ei ladd yn ystod Brwydr Pilkem Ridge yn Fflandrys ym mis Gorffennaf y flwyddyn honno. Cafodd y gadair ei gorchuddio a\u0302 llen ddu yn ystod y seremoni gadeirio, a dyna sut y cafodd ei henw a sut y cafodd ei serio yng nghof y genedl."}, {"text_idx": "#000008", "text": "Mae\u2019n briodol bod y copi o\u2019r Gadair Ddu wedi\u2019i arddangos ym Mrwsel a Senedd Fflandrys. Cre\u0308wyd y gadair gan Eugeen VanFleteren, ffoadur o Wlad Belg yn ystod y Rhyfel Byd Cyntaf, ac mae\u2019n ein hatgoffa o gyfraniad diwylliannol cynifer o ffoaduriaid o Wlad Belg a Fflandrys a ddaeth i Gymru yn ystod y rhyfel. Ar yr un pryd, mae\u2019r Gadair yn gyfle inni fyfyrio ar farwolaeth drasig Hedd Wyn ac am yr holl unigolion talentog eraill a gollwyd yn ystod y rhyfel ofnadwy hwnnw. Wrth i ddigwyddiadau coffa\u0301u\u2019r canmlwyddiant barhau, mae\u2019r cyswllt rhwng arweinydd, cymunedau a phobl Fflandrys a Chymru\u2019n cael eu cryfhau ac edrychwn ymlaen at weithio eto gyda\u2019n gilydd dros y blynyddoedd i ddod. Mae pob un ohonom yn ddiolchgar iawn i Senedd Fflandrys am estyn croeso mor gynnes inni. \u201d"}]